ຈີນມີປະຕິກິລິຍາໃນທາງບວກ ຕໍ່ກອງປະຊຸມ ສະຫະລັດ-ຈີນ
ສື່ມວນຊົນຈີນ ລາຍງານຂ່າວໃນທາງບວກ ກ່ຽວການໂອ້ລົມສົນທະນາ ລະຫວ່າງ ສອງປະເທດ ທີ່ກຸງວໍຊິງຕັນ.
ສື່ມວນຊົນແຫ່ງລັດຂອງຈີນໄດ້ສະແດງທ່າທີໂດຍທົ່ວໄປແລ້ວໃນນໍ້າສຽງໃນທາງບວກ ໃນການລາຍງານຂ່າວຂອງຕົນກ່ຽວກັບການພົບປະເຈລະຈາກັນວ່າດ້ວຍຍຸດທະສາດແລະເສດຖະກິດເປັນເວລາ 2 ມື້ລະຫວ່າງຈີນກັບສະຫະລັດທີ່ກຸງວໍຊິງຕັນນັ້ນ ອົງການຂ່າວຊິນຫົວທາງການຂອງຈີນບັນລະຍາຍການໂອ້ ລົມສົນທະນາກັນດັ່ງກ່າວ ຊຶ່ງໄດ້ຍຸດຕິລົງໃນວັນອັງຄານ ວານນີ້ວ່າ ໄດ້ດໍາເນີນໄປແບບຮອບດ້ານແລະບັງເກີດຜົນ ແລະກ່າວຢູ່ໃນລາຍງານຂ່າວທີ່ສໍາຄັນຂອງຕົນວ່າ ການພົບ ປະເຈລະຈານີ້ໄດ້ຮັບຜົນໃນທາງເສີມສ້າງ ອົງການຂ່າວຊິນຫົວໄດ້ອ້າງຄໍາເວົ້າຢ່າງສຳຄັນຂອງທ່ານນາງຮີນລາຣີຄລິນຕັນ ລັດຖະມົນຕີ ການຕ່າງປະເທດສະຫະລັດວ່າ ພວກປະເທດມະຫາອຳນາດໃນດ້ານເສດຖະກິດຊັ້ນແນວໜ້າ ຂອງໂລກກໍາລັງສ້າງຄວາມເຂົ້າອົກເຂົ້າໃຈແລະຄວາມໄວ້ໃຈຊຶ່ງກັນແລະກັນຫລາຍຂຶ້ນໂດຍ ຜ່ານການໂອ້ລົມສົນທະນາກັນນັ້ນ ແລະອົງການຂ່າວດັ່ງກ່າວເວົ້າຕໍ່ໄປວ່າ ທັດສະນະທີ່ວ່າ ນີ້ໄດ້ຮັບການສະໜັບສະໜຸນຈາກທ່ານ Wang Qishen ຮອງນາຍົກລັດຖະມົນຕີຈີນ ທີ່ ໄດ້ເວົ້າເຖິງສາຍພົວພັນທີ່ແໜ້ນແຟ້ນເພີ່ມຂຶ້ນລະຫວ່າງສອງປະເທດນັ້ນ ໃນລາຍງານຂ່າວອື່ນໆອີກຂອງຈີນ ໜັງສືພິມ Beijing Youth Daily ກ່າວວ່າ ການໂອ້ ລົມສົນທະນາກັນນີ້ຈະແຜ້ວທາງແລະສ້າງສະພານເພື່ອຄວາມສໍາພັນລະຫວ່າງສອງຝ່າຍ ໜັງສືພິມສະບັບນີ້ໃຫ້ຂໍ້ສັງເກດຢ່າງຊື່ນຊົມຍິນດີວ່າ ທ່ານນາງຄລິນຕັນແລະທ່ານTimothy Geithner ລັດຖະມົນຕີການເງິນຂອງສະຫະລັດໄດ້ໃຊ້ສໍານວນຕ່າງໆຂອງຈີນ ເພື່ອບັນລະ ຍາຍຄວາມສໍາພັນກັນນີ້